મહેન્દ્ર સિંહ ધોની (સુશાંત સિંહ રાજપૂત) મૂળ ફુટબૉલ પ્લેયર છે, પણ એક દિવસ ક્રિકેટ કોચ તેને જુએ છે. જબરદસ્ત ગોલકીપર બનવાની ક્ષમતા ધરાવતા ધોનીમાં તેને વિકેટકીપર દેખાય છે અને ધોનીની લાઇફ ચેન્જ થવાની શરૂ થાય છે. જોકે પપ્પા પાન સિંહ (અનુપમ ખેર) ઇચ્છે છે કે ધોનીને એક સારી સરકારી નોકરી મળી જાય. પપ્પાની ઇચ્છા પૂરી કરવા માટે ધોની રેલવે-સ્ટેશન પર ટિકિટચેકરની નોકરી સ્વીકારી લે છે, પણ પોતાની ક્રિકેટ છોડવા તે રાજી નથી. રેલવે-સ્ટેશન અને ક્રિકેટ વચ્ચે ધોની હિંમત હાર્યા વિના દોડાદોડી કરે છે અને પોતાની કરીઅરને આગળ વધારે છે. કરીઅરને આગળ વધારવાની આ દોટમાં જ તેની લાઇફમાં પ્રિયંકા (દિશા પટણી) આવે છે અને તેની ક્રિકેટની દિશામાં તેના દરવાજાઓ પણ એ જ સમયે ખૂલવા માંડે છે. જોકે નાનકડા ગામના ધોનીને સિલેક્ટરથી માંડીને બોર્ડના સભ્યો કોઈ સિરિયસલી લેવા તૈયાર નથી. હવે ધોનીનો નવો સંઘર્ષ શરૂ થાય છે.